text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةالإرهاب المستورد و الفشل الإستباقي للأمن التونسي
text.text_idx: #000006
text.text: الإرهاب المستورد و الفشل الإستباقي للأمن التونسي
text.text_idx: #000007
text.text: كل مدة نسمع فما عملية إرهابية، هاو في شعانبي هاو في العاصمة هاو كل مرة في بلاصة و كل مرة نسمعو بخسائر و شهداء جديد، و الدولة من سنين واحلين في زوز مفرخة. والمعارضة صباح و ليل و هي تعيط على ”فشل الحكومة”. ولا مرة سمعنا طرح حقيقي للمسألة هذه و غيرها بإستثناء الإتهامات المتبادلة. شنوة أسبابهم؟ العوامل؟ الحلول؟ ...
text.text_idx: #000009
text.text: العمليات الإرهابية المسلحة و الإختراقات الأجنبية ماهيش جديدة على بلادنا و أظهرت أهم مشكلة في الفشل الأمني و الي هو حالة مستمرة ونتيجة لفشل و تراكمات قديمة. الفشل التونسي بدأ من أول الستينات وقت الي صارو إنقلابات في الدول الحدودية (الجزائر: بومدين) ، و (ليبيا: القذافي) و الحكومة تونسية مش هوني، و أصلا تونس ما سمعت بالحكاية كان من بعد ما صارت.هنا نتسائل ويني الدولة؟ وينو تركيزها على الدول الحدودية و متابعة الي صاير فيها بالتفصيل؟ الي هي مش مزية أما أقل حاجة.
text.text_idx: #000010
text.text: بعد هذا يوصل الفشل لعام 1980 مجموعة مسلحة تتكون في ليبيا، و يعطوهم تمويل و سلاح و يخططو لعملية عسكرية في تونس بإيعاز من الحكومة الدزيرية و بعلم لبنان و السعودية و مصر الي حذرت تونس قبل العملية.بعدها هذا يدخلوا لتونس، يوصلوا حتى قفصة مسلحين و يقتحمو ثكنة عسكرية. وقتها بش فاقت الحكومة و بعثت جيش، و طلعو حكايتهم فارغة علخر.
text.text_idx: #000011
text.text: كيفاش تتكون مجموعات بتمويل ليبي في الحدود بهدف الإطاحة بالحكومة التونسية و الدولة مافيبالهاش؟؟ كيفاش يدخل السلاح و ما شلق به حد؟؟ كيفاش، علاش وحلنا في مجموعة صغيرة مش محترفين؟؟؟ هوني فما مشكلة كبيرة في المؤسسات و الأجهزة الي مش قادرة تحمي البلاد.لكن صارشي تفكير في أسباب المشكلة و محاسبة و تغيير جذري في طريقة العمل؟ أكيد لا. وقتها: سكرنا الدوسي واكتفى بورقيبة بإقالة وزير الداخلية ومدير الأمن(زين العابدين بن علي) الي تفضح تواطؤا مع القذافي ضد تونس في العملية هذي.
text.text_idx: #000012
text.text: بما أنو سكرنا الدوسي و غطينا على المشاكل، فإنها بالطبيعة زادت التراكمات و الفشل زاد اتعمق.و صاروا برشة أحداث حتى لين شفنا مجموعة تدرب على السلاح في سليمان عام 2006 الي تبعد 35كم على العاصمة وباقي نفس لحكاية، يكتشفهم الأمن بالصدفة ويحل فيهم لدرجة هبطلهم الجيش و و تشدو وتحبسو من غير مايتحكم عليهم بالإعدام، و المصيبة طلعو مظلومين و تسيبو مع جماعة العفو التشريعي بعد الثورة.
text.text_idx: #000013
text.text: و من ناحية أخرى، إختراق الدولة من الشيرات الكل، و دول أجنبية تخترق في تونس بطريقة علنية (وصلت ليبيا تخترق الحكومة التونسية و يكون عندها وزير الخارجية التونسي يخدم في مصلحة ليبيا !) و زيد أحزاب خذات تمويلات من الخارج كيف حزب البعث خذا أمول من سورية و آخر من العراق، و الدولة في بالها و ما عملت شي، و حركة الإتجاه الإسلامي خذات تمويل إيراني (وصلت إنقطعت العلاقات الدبلوماسية مع إيران ثم بعد رجعتهم).
text.text_idx: #000014
text.text: ما عملناش جهاز مخابرات حقيقي، يكون وكالة مستقلة على وزارة الداخلية (نحن استوردنا النموذج الفرنساوي إلي هو بيدو فاشل)، و مشا مجهودها في التنسنيس على التوانسة موش في التصدي للخطر إلي جاي من الخارج. و الخطر يلزم تعالجو من الخارج، مش نستناو حتى مجموعات مسلحة أو إستخباراتية تدخل لتونس وتبدا تنشط و وقتها نبدو نفيقوا.
text.text_idx: #000017
text.text: من فترة حمودة باشا (حكم تونس إلى سنة 1814) الي عمل جهاز مخابرات و ركز على الدزاير و حط ليبيا تحت جناحو، لأنو عرف إلي الخطر يجي من غادي، و هذاك إلي خلاه يربح الحرب ضد الدزاير (سنة1807). دونك ما فماش سبب علاش احنا ما نعملوش جهاز يحمي بلادنا من كل خطر يجينا من الخارج.
text.text_idx: #000019
text.text: الدولة ما عملتش تحديد لأمنها القومي، تحدد منين تجيها التهديدات. لأن التجربة اثبتت إلي تقريباً جميع التهديدات تتعدى يا من الدزاير يا من ليبيا. هنا أبسط حاجة يلزم نركزو مجهودنا على الزوز بلدان هاذم.
text.text_idx: #000020
text.text: السياسة الخارجية موش عاطية أهمية للمناطق إلي عندها تأثير مباشر على إستقرار تونس، وجزء كبير من المجموعات الإرهابية إلي دخلوا تونس هوما نتيجة الوضع في الصحراء الغربية و الحرب في المالي. و لهنا تونس ما إنتبهتش جملة للمسألة و زيد تبعت فرنسا في حربها إلي هي حاجة مضادة جملة لمصلحتنا.
text.text_idx: #000021
text.text: الجيش وحل في التصدي للمجموعات المسلحة في الجبال لأنها مش من مهمتو. لأن الجيش هو بطبيعتو ثقيل مخصص للحروب الكبرى و ماهوش مؤهل لمثل هذه العمليات الأمنية إلي من المفروض يكون فما فرق مختصة. و هوني عندنا تجربة تاريخية في جبل سيدي عيش قبل الاستقلال 500 متطوع تونسي يربحوا 5000 جندي فرنسي. (وهنا تظهر مشكلة أخرى انو ما إستفدناش من التاريخ بمعرفة دقيقة للجغرافيا متاعنا).
text.text_idx: #000022
text.text: – التصدي للخطر على الأمن التونسي من المفروض يصير في الخارج مش حتى يدخل لتونس.و هنا من الحاجات إلي لازمتنا هي قاعدة عسكرية في ليبيا. هكا إنجمو نحمو بلادنا على قاعدة (ونفرضو حلول و إستقرار حسب ما يساعدنا في ليبيا و في منطقة الصحراء الغربية، و تكون مدخل لينا في إفريقيا). و هكا نكونو بدينا بأبسط الحاجات بش نحموا سيادتنا و نعطيو قدر لتونس.
text.text_idx: #000023
text.text: الرد الجذري على اللوم السطحي للقومية التونسية
text.text_idx: #000024
text.text: القصف الإسرائيلي لحمام الشط، يعري حقيقة الضعف التونسي
text.text_idx: #000025